12.02.2016

**Ettevõtlusministri määruse „Innovatsiooni edendavate hangete toetamise tingimused“ seletuskiri**

**1. Sissejuhatus**

Käesoleva määruse eelnõuga (edaspidi *eelnõu*) täidetakse „Ühtekuuluvuspoliitika fondide rakenduskava 2014–2020“ (edaspidi *rakenduskava*) prioriteetse suuna „Kasvuvõimeline ettevõtlus ja seda toetav teadus- ja arendustegevus“ meetme „Teadus-, arendus- ja innovatsiooni (TA&I) süsteemi kohaliku sotsiaalmajandusliku mõju suurendamine ja nutikas spetsialiseerumine kasvualade (IKT + tervis + ressursid) arendamiseks“ eesmärke. Eelnõu on suunatud meetme tegevuse „Nõudluspoole poliitikad (riik innovaatiliste lahenduste tellijana)“ eesmärkide saavutamiseks.

Eelnõu alusel antavate toetuste eelarve on 17 994 500 eurot. Meedet rahastatakse Euroopa Regionaalarengu Fondist. Eelnõuga on otseselt seotud ettevõtlusministri 28.09.2015. a. käskkiri nr 15-0304 „Toetuse andmise tingimused innovatsiooni hankimist toetatavate tegevuste arendamiseks“, mis reguleerib elluviija (Ettevõtluse Arendamise Sihtasutus) tegevust, eesmärgiga tõsta sihtrühmas innovatsiooni toetava hanke alast teadlikkust, pädevust, oskust ja teadmist. Määruse ja käskkirja eelarved kokku on 20 miljonit eurot ja mõlema õigusaktiga reguleeritud tegevused panustavad „Nõudluspoole poliitikad (riik innovaatiliste lahenduste tellijana)“ eesmärkide saavutamisse.

Eelnõus reguleeritud tegevusi rahastatakse taotlusvoorudena. Toetust antakse üle-eestiliselt. Määruse rakendumisel avatava esimese taotlusvooruga piloteeritakse eelnõuga reguleeritavaid tegevusi, et saada teadmispõhisem alus toetusskeemi täies mahus käivitamiseks. Piloteerimise jooksul kogutakse infot kogu toetusskeemi asjakohasuse osas, kuid detailsemalt toetatavate tegevuste, toetusmäära ja -summa, nõuete ja taotluse menetlemise osas. Piloteerimisfaasi lõppedes määrust tõenäoliselt muudetakse ja täpsustatakse vastavalt piloteerimisel saadud tulemustele.

Määrus kehtestatakse perioodi 2014–2020 struktuuritoetuse seaduse (edaspidi *struktuuritoetuse seadus*) § 14 alusel.

Eelnõu koostasid Majandus- ja Kommunikatsiooniministeeriumi (edaspidi *ministeerium*) majandusarengu osakonna peaspetsialist Sigrid Rajalo (e-post: sigrid.rajalo@mkm.ee, tel: 625 6356) ja Ettevõtluse Arendamise Sihtasutuse ettevõtluse ja ekspordi keskuse programmijuht Aldo Välba. Eelnõu juriidilise ekspertiisi teostasid ministeeriumi välisvahendite osakonna struktuurivahendite õiguse ekspert Gerly Lootus (e-post: gerly.lootus@mkm.ee, tel: 625 6467) ja Ettevõtluse Arendamise Sihtasutuse õigus- ja hankeüksuse direktor Evelin Pärn-Lee (e-post: evelin.parn-lee@eas.ee, tel: 627 9455) ning sama osakonna jurist Terje Kleemann (e-post: terje.kleemann@eas.ee, tel: 627 9340). Eelnõu keeletoimetuse tegi Kristiane Liivoja (e-post: kristiane.liivoja@mkm.ee, tel: 625 6370).

**1.1 Taust**

Eelnõu väljatöötamisel on lähtutud vajadusest täiendada Eesti innovatsioonisüsteemi seni sellest puudunud nõudluspoole instrumendiga, rakendades innovatsiooni toetavate avaliku sektori hangete toetusskeemi. Eelnõus reguleeritud toetusskeem lähtub nõudluspoole innovatsioonipoliitika üldisest sekkumisloogikast. Konkurentsivõime kavas „Eesti 2020“ on üks eesmärk „Eelduste loomine erasektori teadus- ja arendustegevuse mahtude suurenemiseks ning innovatsiooni väljundite arvu ja kvaliteedi tõstmiseks“, kus rõhutatakse nõudluse suurendamist teadus- ja arendustegevuse (edaspidi: *TA tegevus*) ja innovatsiooni väljundite suhtes. Ühe meetmena nähakse riigihangete regulatsiooni muutmist innovatsiooni veduriks.

Eesti ettevõtluse kasvustrateegias 2014–2020 sätestatu kohaselt tuleb innovaatiliste toodete ja teenuste turu loomiseks ja arendamiseks suurendada avaliku sektori (käesolevas eelnõus on riigi rolli laiendatud tervele avalikule sektorile) valmisolekut ja võimekust tellida innovaatilisi lahendusi, kasutades selleks hankeid. Eesti TA tegevuse ning innovatsiooni strateegias 2014–2020 „Teadmistepõhine Eesti“ on üks eesmärk riigi tegutsemine targa tellijana. Mitmetes valdkondlikes arengukavades seatud arengueesmärkide täitmine eeldab, et riik oskab tellida uuenduslikke ja keerukamaid lahendusi.

Avaliku sektori hange kätkeb endas innovatsioonipoliitika ühe strateegilise instrumendina Eestis seni veel kasutamata potentsiaali. Vajadusele seda potentsiaali rakendada on viidanud ka Riigikontroll[[1]](#footnote-1). OECD on riigihanget innovatsiooni vedurina käsitlenud mitmetes raportites[[2]](#footnote-2), sedastades ühes viimatises, et vaid kaks liikmesriiki – Eesti ja Slovakkia – ei ole välja töötanud vastavat poliitikat avaliku sektori hangete strateegilistel eesmärkidel (ettevõtluse edendamise, innovatsiooni, keskkonnasäästlikkuse vms) kasutamiseks[[3]](#footnote-3). Oluliseks sammuks selle poliitika väljatöötamisel on käesolev määruse eelnõu, sellega otseselt seotud eespool nimetatud ettevõtlusministri käskkiri ning neid toetavad tegevused, mis jäävad nimetatud õigusaktide reguleerimisalast välja, kuid on vajalikud poliitika terviklikuks elluviimiseks (nagu seiresüsteemi analüüs, üldine juhtimisstruktuur jms).

Eestis – nagu ka enamike Euroopa riikide innovatsioonipoliitikas – on seni prevaleerinud innovatsioonipoliitika pakkumispõhised instrumendid (otsetoetused, grandid, finantsinstrumendid). Euroopas tõusid nõudluspoole vahendid tugevalt innovatsioonipoliitika päevakorda 2006. a koostatud nn Aho raportiga „Creating an Innovative Europe“[[4]](#footnote-4). Raportis rõhutati, et Euroopa majanduse elavdamiseks ja ettevõttele innovatsioonisõbraliku turu tagamiseks on tarvis tekitada ja tugevdada nõudlust avalikus sektoris, sest avaliku sektori hankel on keskne roll innovaatiliste toodete ja teenuste turu loomisel ja arendamisel. Sel moel on avalik sektor aktiivne uudsete lahenduste arendustegevuse toetaja ning nende lahenduste esmane klient, andes ettevõttetele seeläbi olulise referentsi ning panustades aktiivselt innovaatiliste toodete ja teenuste turu tekitamisse ja arendamisse. Lisaks toovad läbimõeldud uuendused kaasa tõhusamad avalikud teenused. Nii mõjutavad nõudluspõhised innovatsioonipoliitika instrumendid majanduse arengut mitte otse vaid kaudselt. Selle asjaolu tõttu (kahetine eesmärk) on nõudluspoole instrumentide rakendamine pakkumispõhistega võrreldes keerukam, lisandub ka kontekstispetsiifilisus (nt hanke puhul riigispetsiifiline õigusraamistik ja senine praktika) ning teatud juhtudel riigiabi küsimused, mida on täpsemalt käsitletud käesoleva määruse §-s 5.

Olenevalt nõudluspõhise poliitika tööriistast on selle oodatav mõjusus siiski märkimisväärne. Avaliku sektori hange on oluline majanduskasvu suunaja ja edendaja. Euroopa Liidu (edaspidi *EL*) sisetarbimisest moodustavad avaliku sektori hanked hinnanguliselt 19%. Eestis on sama näitaja mõnevõrra madalam, kuid siiski märkimisväärne (tabel 1). Kui ka 1% Eestis korraldatavatest riigihangetest toetaksid innovatsiooni, suunduks ettevõtte arendustegevusse või uute toote ja teenuste väljatöötamisse aastas 16–43 miljonit eurot.

**Tabel 1.** Riigihangete osakaal Eestis

|  |  |  |
| --- | --- | --- |
| Aasta | Maht (miljard eurot) | Osakaal SKP-st |
| 2014 | 4,3 | 22% |
| 2013 | 1,6 | 8,7% |
| 2012 | 2,2 | 11,9% |

Allikas: Rahandusministeerium

Avaliku sektori hankes sisalduva potentsiaali kasutamine eeldab tarka tellijat, kes oskab kirjeldada hankevajadust probleemipõhiselt, on teadlik turul pakutavast, turuosaliste arendus- või pakkumisvõimekusest ning oskab vastavat protsessi juhtida. Tark tellija tähendab hanget ettevalmistavat ja korraldavat personali, kellel on oskus ja pädevus erinevates aspektides (nt hankeõigusalane, tehnoloogiaspetsiifiline, pakkuja ja hankija turuteadlikkuse alane teadmine jne).

Käesoleva eelnõu eesmärk on mõjutada avaliku sektori hankeid korraldavate asutuste ostukäitumist, millest omakorda tuleneb mõju turule. Seega mõjutab toetusskeem majandusarengut kahel moel: esiteks avalike teenuste kvaliteedi ja hinna suhte parandamisega, tuues nii kasu lõppkasutajatele ja maksumaksjatele, ning teiseks uute innovatsioonivõimaluste pakkumisega ettevõtetele, andes nii panuse ettevõtete innovatsioonisuutlikkusse ja konkurentsivõimesse. Kahetisele eesmärgile viitab ka Euroopa Komisjon[[5]](#footnote-5). Avaliku sektori ostjat tuleb innustada olema avatud innovaatilistele ja alternatiivsetele lahendustele. Tuleb innustada otsima võimalust hankida suurema lisandväärtusega lahendust, mitte pelgalt kõige madalamat ostuhinda.

Käesolev eelnõu aitab praktilise kogemuse toetamise kaudu arendada avaliku sektori hankijal oskust osaleda innovaatilistes projektides. Innovatsiooni toetava avaliku sektori hanke korraldamist tuleb käsitleda kui terviklikku innovaatilist projekti, kus hanke korraldamine on üks projekti osa (joonis 1). Avaliku sektori hankija risk on märkimisväärne ning nõuab kvaliteetset juhtimist, mistõttu on tarvilik läbiv projektijuhtimine. Innovatisooni toetava hanke edukas korraldamine eeldab ka põhjalikku ettevalmistust ning kogu hankedokumentatsiooni, nt hankelepingu hoolikat koostamist. Hankelepingus tuleb käsitleda riskide ja kasude jagamist ning intellektuaalomandi küsimusi, mis võib muuta taolise lepingu koostamise mõnevõrra keerukamaks võrreldes nn tavapärase hankega. Seetõttu on innovatsiooni toetava hanke edukaks korralduseks vajalikud ka hanke tugitegevused (toetatavaid tegevusi on täpsemalt käsitletud eelnõu §-s 7).

projektijuhtimine

vajadus → turuanalüüs → hankestrateegia → (TA hankimine) → hange → järel tegevus

**Joonis 1.** Innovatsiooni toetava hanke korraldamise etapid

Käesoleva eelnõu rakendamine on otseselt seotud avaliku sektori hankimise õigusraamistiku ja senise praktikaga, kuna määruse alusel toetatakse hangete korraldamist, mis peavad olema kooskõlas kehtiva õigusraamistikuga. Riigihanke korraldust reguleeriv uus riigihangete seaduse eelnõu[[6]](#footnote-6) sisaldab ka uut menetlusviisi – innovatsioonipartnerlust. Lisaks on Euroopa Komisjon koostanud teatise kommertskasutusele eelneva hanke korralduseks, kus on selgitatud võimalusi ja piiranguid TA tegevuse hankimiseks[[7]](#footnote-7) (edaspidi *eelkommertsiaalse hanke teatis*). Nii kehtiv kui ka uus riigihangete seaduse eelnõu sisaldavad lisaks mainitud innovatsioonipartnerluse menetlusviisile teisigi võimalusi innovatsiooni hankimiseks (nt võistlev dialoog, konkurentsipõhine läbirääkimistega menetlus, ideekonkurss). Käesolevas eelnõus ei piirata hanke korralduse viise, sest otsus menetlusliikide vahel ning teiste riigihangete seadusest lähtuvate võimaluste ja piirangute osas tuleb langetada hankijal lähtuvalt konkreetse hanke eripärast. Seetõttu ei sisalda käesolev eelnõu läbivalt spetsiifilisi viiteid riigihangete seadusele.

Innovatsiooni edendavate hangete toetamise tulemusel eeldatakse keerukamate ja uuenduslike lahenduste hankimise ja pakkumise võimekuse kasvu, millel on püsiv iseloom. Hankeid korraldanud asutustes ja hangetes pakkujatena osalenud ettevõtjates jääb alles kogemus, teadmine ja pädevus, mille baasilt edaspidi ilma toetuseta sarnaseid hankeid korraldada ja neis osaleda, kasutades selleks olemasolevat hangeteks planeeritud eelarvet. Paremate avalike teenuste tagamiseks ning ettevõtete arendustegevuse toetamiseks on siiski oluline vastavate tegevuste toetamine ka pärast struktuuritoetuse perioodi lõppu riigieelarvelistest vahenditest, kuna käesoleva toetusskeemi unikaalsus seisneb kahetises eesmärgis 1) suurendades nõudmist (kasvatades tarka tellijat) ning seeläbi 2) toetades pakkujate arendustegevust. Taolise toetusskeemi potentsiaalne võimendusefekt on kordades suurem võrreldes tavapäraste pakkumispoole toetusinstrumentidega.

Käesoleva eelnõu väljatöötamisel on lähtutud eespool ja järgnevalt viidatud allikatest, mitmetest uuringutest[[8]](#footnote-8), [[9]](#footnote-9), [[10]](#footnote-10), [[11]](#footnote-11), juhenditest ja raportitest[[12]](#footnote-12), [[13]](#footnote-13), [[14]](#footnote-14) ning teiste riikide praktikast[[15]](#footnote-15) ning tihedalt on koostööd tehtud ettevõtlusministri 04.02.2016. a. käskkirja nr 16-0042 „Innovatsiooni toetavate avaliku sektori hangete juhtrühma moodustamine“ alusel moodustatud juhtrühmaga, kuhu kuuluvad ministeeriumite, suuremate hankijate ning ettevõtjate esindajad. Juhtrühm kutsuti ellu spetsiaalselt innovatsiooni toetavate hangete tervikliku poliitikasuuna juhtimise nõustamiseks, sealhulgas käesoleva määruse tingimuste väljatöötamiseks ning innovatsiooni toetavate hangete tervikliku programmi rakendamise seire korraldamiseks.

**2. Eelnõu sisu ja võrdlev analüüs**

Eelnõu koosneb 6 peatükist ja 27 paragrahvist. Peatükid jagunevad järgmiselt:

1. üldsätted;
2. toetatavad tegevused, kulude abikõlblikkus ja toetuse määr;
3. toetuse taotlemine ning nõuded taotlejale ja taotlusele;
4. taotluse menetlemine;
5. aruannete esitamine ja toetuse maksmise tingimused;
6. toetuse saaja ning rakendusüksuse õigused ja kohustused.

**1. peatükk**

**Üldsätted**

Eelnõu 1. peatükis sätestatakse määruse kohaldamisala, toetuse andmise eesmärk ja tulemus, riigiabi tingimused ja intellektuaalomandi õiguste jaotamise põhimõtted, vaide esitamise kord, ning määratakse rakendusasutus ja -üksus ning kasutatavad terminid.

Eelnõu § 1 kehtestab eelnõu rakenduskava prioriteetse suuna „Kasvuvõimeline ettevõtlus ja seda toetav teadus- ja arendustegevus“ meetme „TA&I süsteemi kohaliku sotsiaalmajandusliku mõju suurendamine ja nutikas spetsialiseerumine kasvualade (IKT + tervis + ressursid) arendamiseks“ tegevuse „Nõudluspoole poliitikad (riik innovaatiliste lahenduste tellijana)“ eesmärkide elluviimiseks. Meetme tegevuste elluviimist reguleerivaid toetuse andmise tingimusi nimetatakse „Innovatsiooni edendavate hangete toetamise tingimusteks“. Sellest tulenevalt on sõnastatud ka eelnõu pealkiri. Toetuse andmisel lähtutakse rakenduskava eesmärkidest. Rakenduskava kohaselt peab ELi struktuurifondidest toetatav tegevus kaasa aitama Eesti majandusstruktuuri muutumisele teadmismahukamaks, sealjuures peaks tõusma erasektori TA tegevuse kulutuste osakaal ning kasvama ettevõtjate müügitulu uutest või oluliselt muudetud toodetest või teenustest.

Eelnõu § 2 määratleb toetuse andmise eesmärgi ja tulemuse. Toetuse eesmärk on kooskõlas§-s 1 nimetatud strateegiliste dokumentidega. Käesoleva toetusskeemi eesmärk on suurendada Eesti avaliku sektori nõudlust innovaatiliste lahenduste järele ja seeläbi luua ning arendada innovaatiliste lahenduste turgu, täpsemalt Eesti ettevõtjate võimekust pakkuda turule uudseid lahendusi. Nõudluspoole instrumendile omaselt on eesmärk kaheosaline: tekitada nõudlust ning seeläbi arendada turgu. Seetõttu on §-s 2 sätestatud kaks alameesmärki: 1) arendada avaliku sektori hankija võimekust ja valmisolekut hankida innovaatilisi lahendusi ning 2) arendada pakkuja võimekust ja valmisolekut pakkuda innovaatilisi lahendusi. Nimetatud kaheosalise eesmärgi täitmiseks rahastatakse käesoleva määruse alusel hankija tegevust, mis on vajalik innovatsiooni toetava hanke korraldamiseks. Kuivõrd määruses sätestatu kohaselt toetatakse hanget, millega ostetakse innovaatilist lahendust, osaleb hankes pakkujana esinev ettevõtja samuti hankega kaasnevas innovatsiooniprotsessis ning saab seega pakkuda uudset lahendust, mis üldjuhul sisaldab endas ka arenduskomponenti. Kuna eesmärk on kaheosaline, siis on mõlema innovatsiooni toetavas hankes osaleva osapoole (hankija ja pakkuja) tegevus oluline allpool nimetatud näitajatesse panustamisel.

Eelnõu panustab koos teiste meetme instrumentide ja tegevustega, milleks on klastri programm, Start-Up Eesti programm, tehnoloogia arenduskeskuste programm, teadusasutuste rakendusuuringute programm ja erialastipendiumite programm, järgmistesse rakenduskava tulemus- ja väljundnäitajatesse:

**Tabel 2.** Rakenduskava tulemusnäitajad, millesse käesolev määrus panustab

|  |  |  |  |  |  |  |
| --- | --- | --- | --- | --- | --- | --- |
| Indikaator | Ühik | Baastase | Baasaasta | Sihttase 2023 | Andme-allikas | Mõõtmis-sagedus |
| Erasektori TA tegevuse kulu­tuste osakaal SKP-st | % | 1,26 | 2012 | 2 | Eurostat | 1 kord aastas |
| Müügitulu uutest või oluliselt muudetud too­detest või teenus­est | % | 9,7 | 2010 | 20 | Statistikaamet | Kord 2 aasta jooksul |

**Tabel 3.** Rakenduskavaga seonduvad väljundnäitajad, millesse käesolev määrus panustab

|  |  |  |  |  |
| --- | --- | --- | --- | --- |
| Indikaator | Ühik | Sihtväärtus (2023) | Andmeallikas | Mõõtmissagedus |
| Toetatud ettevõtjate[[16]](#footnote-16) arv (kokku) | Ettevõte | 2793 | Rakendusüksus | Kord aastas |
| Toetatud ettevõtjate arv, kes on tutvustanud turu jaoks uut toodet või teenust[[17]](#footnote-17) | Ettevõte  | 50 | Rakendusüksus  | Kord aastas |

Tabelis 4 on Vabariigi Valitsuse kinnitatud meetmete tabelis sätestatud määruse tegevuspõhine väljundnäitaja (innovaatilisi lahendusi pakkunud ettevõtjate arv) ning lisaks käesoleva määruse spetsiifiline näitaja (innovatsiooni toetavate hangete arv). Iga innovatsiooni toetava hanke kohta on arvestatud vähemalt üks ettevõtjast pakkuja. Sihttaseme „innovaatilisi lahendusi pakkunud ettevõtjate arv“ saavutatakse innovatsiooni toetava hanke kaudu, mille korraldamiseks antavat toetust käesolev määrus reguleerib. See tähendab, et käesoleva määruse alusel ei anta toetust otse ettevõtjatele, kes innovaatilisi lahendusi pakuvad, vaid hankijatele, kes kasutavad toetust vastavalt määruse tingimustele selleks, et innovaatilisi lahendusi ettevõtjatelt tellida.

Indikaatoris nimetatud ettevõtjana arvestatakse hankes lahendust pakkunud ettevõtjat.

**Tabel 4.** Tegevuse väljundnäitajad

|  |  |  |  |  |  |  |
| --- | --- | --- | --- | --- | --- | --- |
| Indikaator | Algtase  | Sihttase 2016 | Sihttase2018 | Sihttase2020 | Sihttase2023 | Andme-allikas |
| Innovatsiooni toetavate hangete arv | 0 | 2 | 8 | 14 | 20 | Rakendus-üksus |
| Innovaatilisi lahendusi pakkunud ettevõtjate arv | 0 | 2 | 8 | 14 | 20 | Rakendus-üksus |

Toetatav projekt panustab nimetatud näitajate saavutamisse. Kuivõrd projekti eesmärk on innovatsiooni ostmine, siis sisaldab hankes pakutav lahendus teatavat arenduskomponenti, mille täpne iseloom ja ulatus sõltub konkreetsest hankest. Turuanalüüsi tulemusest peab nähtuma, kas arendataval lahendusel on müügipotentsiaal lisaks sellele ostjale, kes saab käesoleva määruse kaudu toetust uudse lahenduse ostmiseks. Arendustegevus ja müügipotentsiaal on mõlemad eeldatavad aspektid toetatavates projektides ning neid hinnatakse detailsema valikumetodoloogia alusel, mille töötab välja rakendusüksus.

Eelnõu § 3 nimetab määruse rakendusasutuse ja rakendusüksuse. Määruse rakendamisel täidab rakendusasutuse ülesandeid ministeerium ja rakendusüksuse ülesandeid Ettevõtluse Arendamise Sihtasutus (edaspidi *rakendusüksus*).

Eelnõu § 4 koondab määruses kasutatavad terminid. Enamasti kaustatakse määruses termineid, mis on sätestatud struktuuritoetuse seaduses ning seetõttu neid käesolevas määruses ei korrata. Määruses on selgitatud 15 terminit, mis vajavad määruse rakendamiseks täpsustamist. Selgitamist vajavad järgmised terminid:

Avaliku sektori hange – avaliku sektori hanget korraldab riigihangete seaduses sätestatud hankija, kuid käesoleva eelnõu kontekstis ei ole hanke mõiste piiritletud riigihanke definitsiooniga riigihangete seaduses ega Euroopa Parlamendi ja nõukogu direktiivis 2014/24/EL, 26. veebruar 2014, riigihangete kohta ja direktiivi 2004/18/EÜ kehtetuks tunnistamise kohta (edaspidi *riigihanke direktiiv*) sätestatu kohaselt. Kõnealune mõiste kohaldub kõigele, mida avaliku sektori hankija hangib, olenemata sellest, kas hankele kohalduvad riigihangete direktiivid ja riigihangete seadus või jääb hange nimetatud regulatsioonide kohaldamisalast välja. Muu hulgas käsitletakse käesoleva määruse kontekstis hankena sellist hanget, mille korraldamisel on kasutatud riigihanke direktiivis sätestatud teadus- ja arendusteenuse hankimise erandit (artikkel 14), mis võib olla korraldatud, kasutades näiteks kommertskasutusele eelneva hanke lähenemisviisi.

Avaliku sektori hankija – Eesti riigihangete seaduses sätestatud hankekohustuslased, nagu riik, kohalik omavalitsus, viimastele kuuluvad äriühingud, teatud tingimustele vastavad eraõiguslikud juriidilised isikud[[18]](#footnote-18). Euroopa Liidu Kohtu praktikas[[19]](#footnote-19) on korduvalt analüüsitud mõistet ’avaliku sektori hankija’ ja eelkõige mõistet ’avalik-õiguslik isik’. Euroopa Liidu Kohus on soovitanud selgelt sätestada, et asutust, mis tegutseb tavapärastes turutingimustes, püüab teenida kasumit ja kannab oma tegevusega seotud kahju, ei tuleks käsitada avalik-õigusliku isikuna, sest üldist huvi pakkuvat vajadust, mille rahuldamiseks see isik on loodud või mille rahuldamine on tema ülesanne, võib pidada olemuselt tööstuslikuks või äriliseks. Juhul, kui avalik-õiguslik isik teeb nii ärilist kui ka mitte-ärilist tegevust, tuleb isiku sees raamatupidamislikult nimetatud tegevustel vahet teha. Riigihangete seadusest tulenevalt määrab iga isik ise, kas ta vastab hankija staatusele. Hankija mõistet tuleb seega tõlgendada funktsionaalselt. Avaliku sektori hankija staatuse selgitamine on käesoleva eelnõu mõistes oluline, et määratleda riigiabi tingimusi, sealhulgas toetusmäära suurust. Avaliku sektori hankija, sealhulgas avaliku sektori mõiste avamisel tuleb lähtuda riigihangete direktiivis sätestatust ning Rahandusministeeriumi toimetatavast e-riigihangete keskkonna korduma kippuvate küsimuste rubriigis selgitatust.

* Innovatsiooni toetav hange – käesoleva eelnõu kontekstis hõlmab mõiste nii TA teenuse kui ka kaubandusliku lõpptoote hankimist eeldusel, et hangitakse innovatsiooni, mis vastab käesoleva eelnõu tähenduses innovatsioonile. Innovatsiooni toetava hanke tulemiks peab olema uudne või oluliselt täiendatud toode, teenus või lahendus.
* Nutika spetsialiseerumise kasvualad – Eesti Arengufondi eestvedamisel on välja pakutud kolm kasvuala: 1) info- ja kommunikatsioonitehnoloogia (edaspidi *IKT*) horisontaalselt teiste sektorite kaudu, 2) tervisetehnoloogiad ja -teenused ning 3) ressursside efektiivsem kasutamine[[20]](#footnote-20).
* Pakkuja – meetme eesmärkide ja seatud indikaatorite huvides on oluline, et üksikpakkujana või ühispakkumuses (st mitme juriidilise isiku osalusel) osaleks ettevõtja, kes saab hankega väljatöötatud lahendust uuel turul pakkuda. Ettevõtja on äriühing äriseadustiku tähenduses.
* Rakendusuuring – rakendusuuring Euroopa Komisjoni teatise TA tegevuseks ning innovatsiooniks antava riigiabi raamistiku (ELT C 198, 27.06.2014, lk 1–29) (edaspidi *TAI raamistik*) kohta punkt 15 alapunkt q tähenduses.
* Teadus- ja arendustegevus – rakendusuuring, tootearendus, teostatavusuuring, eeluuring, vastavuskatsetus, prototüübi valmistamine jmt.
* Teostatavusuuring – TAI raamistiku punkt 15 alapunkt k tähenduses.
* Tootearendus – TAI raamistiku punkt 15 alapunkt j tähenduses. Tootearendus võib hõlmata kaubanduslikul eesmärgil kasutatava prototüübi ja katseprojekti arendamist, kui prototüüp on tingimata kaubanduslik lõpptoode ja kui selle tootmine üksnes tutvustamise ja valideerimise eesmärgil on liiga kallis. Tootearendus ei hõlma olemasoleva toote, tooteliini, tootmisprotsessi, teenuse ja muude toimingute rutiinset või perioodilist muutmist, isegi kui sellised muudatused tähendavad täiustamist.
* Turuanalüüs – turuanalüüsi eesmärk on võimaldada hankijal saada igakülgset teadmist hanke objektiks oleva lahenduse arendus- või tarnimisvõimalusest, turuosalise võimekusest seda arendada ja pakkuda, soovitava lahenduse teostatavuse ja võimalike kulude kohta. Turuanalüüsi korraldamise viis peab lähtuma hanke vajadusest. Soovitatav on kombineerida erinevaid meetodeid ja korraldada ka turudialoog. Turuanalüüs peaks sisaldama ka riskianalüüsi[[21]](#footnote-21). Ostjal on vaja tutvuda potentsiaalse tarnija tegevuse ja suutlikkusega ning selgelt määratleda vajadus toodangu osas, olemata seejuures liiga piirav. Turuanalüüsi tegemisel ja selle käigus saadud nõuannete kasutamisel hankes tagab hankija objektiivsuse ning mittediskrimineerimise ja läbipaistvuse põhimõtete järgimise. Turuanalüüsi tingimused sätestab rakendusüksus ning avalikustab need enda veebilehel. Tingimused sisaldavad vajadust analüüsida nii turu võimalusi ehk olemasolevaid lahendusi kui ka võimekust arendada uusi lahendusi. Lisaks sisaldavad turuanalüüsi tingimused kohustust analüüsida hankija turgu ehk uudse lahenduse laiemat turustamisvõimalust.
* Turutingimused – TAI raamistiku punkt 15 alapunkt f tähenduses. Turutingimused tähendavad, et pooltevahelise tehingu tingimused ei erine nendest, mis oleksid kehtinud sõltumatute ettevõtjate vahel, ja puudub salajane kokkulepe. Iga tehingut, mis toimub avatud, läbipaistva ja mittediskrimineeriva korra kohaselt, loetakse vastavaks turutingimuste põhimõttele.
* Turudialoog – turudialoog võib olla osa turuanalüüsist või seda toetav tegevus, mis leiab aset pakkuja(te) ja hankija(te) vahel. Vajadusel kaasatakse sellesse eksperte.

Eraldi vajab selgitamist termin ’kommertskasutusele eelnev hange’(ingl k *precommercial procurement* ehk PCP) – kui hankija kohaldab riskide ja kasude jagamist turuhinnaga ja korraldab hanke direktiivis sätestatud TA teenuse hankimise erandi alusel. Üks võimalus erandi kasutamiseks on kohaldada lähenemisviisi, mida on tutvustatud eelkommertsiaalse hanke teatises. Teatises rõhutab Euroopa Komisjon, et kommertskasutusele eelnevas pakkumismenetluses ei kohaldata Maailma Majandusorganisatsiooni liikmete vahel sõlmitud avaliku sektori hankealast kokkulepet[[22]](#footnote-22) ega riigihanget käsitlevaid direktiive. Kommertskasutusele eelneva hanke mõistet käsitleb ka TAI raamistiku punkt 15 alapunkt aa. Kommertskasutusele eelneva hanke puhul jagunevad intellektuaalomandi õigused ostja ja tarnija vahel reeglina selliselt, et intellektuaalomandi õigused jäävad tarnija omandisse ning ostjale jääb litsentsivaba kasutusõigus ja õigus nõuda osalevalt ettevõttelt intellektuaalomandi õiguste andmist kolmanda osapoole tarnijale ausatel ja mõistlikel turutingimustel. Litsentsivaba kasutusõigus võimaldab riiklikul ostjal kasutada TA tegevuse tulemust sisekasutuseks ilma, et ta peaks tasuma litsentsi kulud osalevale ettevõttele. Õigus nõuda osalevalt ettevõttelt intellektuaalomandi õiguste andmist kolmanda osapoole tarnijale turuhinnaga, võimaldab avaliku sektori hankijal tagada juurdepääs piisavalt suurele ja konkurentsivõimelisele tarneahelale, võimaldades samas osaleval ettevõttel saada tulu intellektuaalomandi õigustest, mille ta on omandanud kommertskasutusele eelnenud hankeprojekti käigus.[[23]](#footnote-23)

Kommertskasutusele eelneva hanke eritunnused on järgmised:

1. Kohaldamisalasse kuulub üksnes TA tegevuse[[24]](#footnote-24) alane teenus. TA tegevus võib hõlmata selliseid tegevusi nagu lahenduse otsimine ja kavandamine, prototüübi loomine ning piiratud koguse esimese toote või teenuse esialgne väljatöötamine katseseeriana. Vastava teenuse hankimisele, mis on kaetud CPV-koodidega 73000000-2 kuni 73120000-9, 73300000-5, 73420000-2 ja 73430000-5, kohaldatakse riigihanke direktiivi tingimusel, et mõlemad järgmised tingimused on täidetud:
	1. lepingust tuleneb kasu üksnes avaliku sektori hankijale tema enda tegevuse läbiviimiseks ning
	2. teenuse eest tasub täielikult avaliku sektori hankija.

Kui nimetatud tingimused ei ole täidetud, siis riigihangete direktiiv ei kohaldu.

CPV-koodid:

73000000-2 – Uurimis- ja arendusteenused ja seonduvad nõustamisteenused (ingl k *research and development services and related consultancy services*);

73100000-3 – Uurimis- ja eksperimentaal-arendustöö teenused (ingl k *research and experimental development services*);

73110000-6 – Uurimistööteenused (ingl k *research services*);

73111000-3 – Uurimislaborite teenused (ingl k *research laboratory services*);

73112000-0 – Mereuuringute teenused (ingl k *marine research services*);

73120000-9 – Eksperimentaal-arendusteenused (ingl k *experimental development services*);

73300000-5 – Uurimis- ja arendustöö planeerimine ning elluviimine (ingl k *design and execution of research and development*);

73420000-2 – Teostatavuse eeluuring ja tehnoloogilised demonstratsioonid (ingl k *pre-feasibility study and technological demonstration*);

73430000-5 – Testimine ja hindamine (ingl k *test and evaluation*).

Esimese toote või teenuse esialgne väljatöötamine võib hõlmata piiratud ulatuses tootmist või tarnimist, et võtta arvesse kohapealse katsetamise tulemust ja osutada, et toode või teenus sobib masstootmiseks või -tarnimiseks kooskõlas kvaliteedistandarditega.[[25]](#footnote-25)



**Joonis 2.** TA tegevus, faasid 0–3 (ingl k *pre-commercial procurement* ehk PCP)ning turustamisfaas, faas 4 (ingl k *public procurement of innovation* ehk PPI). Allikas: eelkommertsiaalse hanke teatis.

Hankijal soovitatakse kommertskasutusele eelnevat hanget korraldada mitmes etapis, alustades mõistliku arvu pakkujatega (soovituslik on viis), vähendades arvu iga etapi järel (vt joonis 2). Kaubandusliku lõpptoote ostmise etapis tuleks kooskõlas direktiiviga kuulutada välja hange. Juhul, kui kasutatakse innovatsioonipartnerluse menetlusviisi, tuleb korraldada ka TA tegevuse hange kooskõlas direktiiviga nii nagu direktiiv innovatsioonipartnerluse menetlusviisi reguleerib.

1. Riskide ja kasude jagamise kohaldamine. Kommertskasutusele eelneva hanke puhul ei jäta avaliku sektori ostja TA tegevuse tulemusi üksnes enda kasutusse. Ametiasutused ja tööstusharu jagavad uurimis- ja arendustegevuse riske ning kasusid, mis on vajalik turul olemasolevatest paremate ja uudsemate lahenduste väljatöötamiseks.

1. Hange võistluslikul alusel, et välistada riigiabi. Riskide ja kasude jagamine ning kogu hankeprotsessi korraldamine viisil, mis tagab maksimaalse konkurentsi, läbipaistvuse, avatuse, õigluse ja hinnakujunduse vastavalt turutingimustele, võimaldab avaliku sektori ostjal leida turul pakutava parima võimaliku lahenduse.

Tuleb rõhutada, et käesoleva määruse kontekstis ei ole soositud eelkommertsiaalse hanke teatises kirjeldatud ainuõiguslik väljatöötamine, mis takistab toote või teenuse väljatöötanud ettevõtjal seda uuele potentsiaalsele kliendile pakkuda, kuna sellisel juhul jätab hankija kogu väljatöötamise tulemuse ja kasu (mh intellektuaalomandi õigused) üksnes enda kasutusse. Ainuõigusliku väljatöötamise kasutamine ei ole kooskõlas määruse eesmärkidega, kuna võib takistada innovatsiooni.

Eelnõu § 5 toob välja riigiabi tingimused ning intellektuaalomandi õiguste jaotamise põhimõtted. Käesoleva määruse rakendumisel tuleb jälgida riigiabi tingimuste kohaldumist nii hankijale kui ka pakkujale.

Riigiabi tingimused hankijale teenust osutavale ettevõtjale

Hankija peab toetatava tegevuse tegemisel järgima riigihangete seadust ja direktiivi või teadus- ja arendusteenuste hankimisel TAI raamistiku punkte 32 ja 33, sellisel juhul ei saa asjaomast teenust osutav ettevõtja ehk pakkuja riigiabi. Riigihangete seaduse alusel hanke korraldusel ei ole oluline, millist menetlusviisi hankija kasutab. Hankijale teenust osutav ettevõtja ei saa riigiabi ka juhul, kui avaliku sektori hankija hangib innovaatilist lahendust, mis on töötatud välja varasema TA tegevuse alase hanke tulemusena, või kui müüakse/osutatakse TA tegevusega mitteseotud kaupa või teenust, mille kasutamine eeldab organisatsiooni-, protsessi- või tooteinnovatsiooni.

TAI raamistiku punktid 32 ja 33 sätestavad teadus- ja arendusteenuste hankimise tingimused. Punkti 32 kohaselt, kui avatud hankemenetlus teostatakse vastavalt kohaldatavatele direktiividele, ei saa asjaomaseid teenuseid osutav ettevõtja riigiabi. Sama punkti allviide raamistikus sätestab, et üldjuhul ei saa teenuse osutaja riigiabi ka piiratud menetluse puhul. Punkti 33 kohaselt ei anta asjaomast teenust osutavale ettevõtjale riigiabi, kui teenuse eest makstav hind kajastab täielikult avaliku sektori hankija saadava kasu turuväärtust ja osaleva teenusepakkuja võetud riske, eriti juhul, kui on täidetud kõik järgmised tingimused:

1. valikumenetlus on avatud, läbipaistev ja mittediskrimineeriv ning põhineb objektiivsetel valiku- ja lepingu sõlmimise kriteeriumidel, mis on kindlaks määratud enne pakkumismenetlust;
2. kavandatud leping, milles kirjeldatakse kõiki poolte õigusi ja kohustusi, sh seoses intellektuaalomandi õigustega, tehakse kättesaadavaks kõigile huvitatud isikutele enne pakkumismenetlust,
3. hankemenetlus ei taga ühelegi osalevale pakkujale sooduskohtlemist avaliku sektori hankijale asjaomases liikmesriigis lõpptoote või -teenuse kaubanduslikus mahus pakkumisel, ja
4. on täidetud üks järgmistest tingimustest:
* kõiki tulemusi, millega ei kaasne intellektuaalomandi õigusi, võib näiteks avaldamise, õpetamise või standardiorganisatsioonide tegevuses osalemise kaudu laialdaselt levitada viisil, mis võimaldab muudel ettevõtjatel neid korrata, ja kõik intellektuaalomandi õigused antakse täielikult üle avaliku sektori hankijale, või
* iga teenuse osutaja, kellele antakse üle tulemus, millega kaasnevad intellektuaalomandi õigused, on kohustatud andma avaliku sektori hankijale sellele tulemusele tasuta piiramatu juurdepääsu ning andma kolmandale isikule sellele tulemusele juurdepääsu turutingimustel, näiteks lihtlitsentsi kaudu.

Riigiabi tingimused hankijale

Hankija ei saa riigiabi, kui olenemata juriidilisest staatusest (nt kohalik omavalitsus, äriühing, sihtasutus) vastab ta riigihangete seaduses hankija määratlusele ja ei tegele majandustegevusega, s.o. hankija osutab teenust avalikes huvides, millel ei ole ärilist iseloomu ning hankija ei tegutse teenuse osutamisel arenenud konkurentsi tingimustes (vt avaliku sektori hankija termini selgitust).

Juhul, kui hankija tegeleb majandustegevusega (ärilise tegevusega) ja ei tee raamatupidamislikult majandustegevuse ja mittemajandustegevuse tuludel ja kuludel vahet, on hankija käesoleva määruse kontekstis toetuse taotlejana ettevõtja, kellele kohalduvad riigiabi reeglid. Toetuse taotlemisel tuleb ka sellisel hankijal lähtuda riigihangete seadusest või TAI raamistiku punktidest 32 ja 33, et välistada riigiabi talle teenust osutavale ettevõtjale. Hankijale endale kohalduvad vastavalt toetatavale tegevusele kas ELi toimimise lepingu artiklid 107 ja 108 kohaldamisest vähese tähtsusega abi suhtes (ELT L 352, 24.12.2013, lk 1–8) (edaspidi *VTA määrus*) või Euroopa Komisjoni määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 87, 26.06.2014, lk 1–78), (edaspidi *üldine grupierandi määrus*).

**Eelkirjeldatud majandustegevusega tegelevale hankijale antav toetus on vähese tähtsusega abi järgnevate tegevuste puhul:**

1. **hanke tugiteenus:** valdkonna-, tehnoloogia-, ja intellektuaalomandispetsiifilise ning hankeõigusalase nõuandeteenuse tellimine, projektis kavandatava hanke planeerimise ja korraldamise võimekusega seotud teenuse tellimine ning ekspertide kaasamine; projekti korraldamiseks ja juhtimiseks vajalike personalikulude tegemine. Viimasel juhul on silmas peetud ka projektijuhi teenuse kasutamist;
2. **hankega tellitavad tegevused: ideekavandi koostamine, innovaatilise toote, teenuse või lahenduse ostmine.**

Vähese tähtsusega abi ülemmäär ühele ettevõtjale kolme aasta jooksul on 200 000 eurot.

Majandusliku tegevusega hankijale rakendub üldise grupierandi määrus innovatsiooni toetava hankega tellitavale tegevusele: teostatavusuuringu, rakendusuuringu või tootearenduse korraldamine. Sellistele tegevustele kehtivad käesoleva määruse toetusmäärast madalamad toetusmäärad, mida käsitletakse lähemalt §-s 10.

Lisaks sätestab eelnõu § 5 intellektuaalomandi õiguste jaotamise põhimõtted. Kui hanke tulemusega kaasnevad intellektuaalomandi õigused, sätestavad hankija ja pakkuja hankelepingus õiguste jaotamise turutingimustel selliselt, et intellektuaalomandi õigused jäävad pakkujale ning taotlejal on õigus intellektuaalomandi õiguste objektiks olevat lahendust kogu õiguste kehtivusaja jooksul piiranguta ning tasuta igal moel kasutada, muuta ja täiendada. Taotleja kirjeldab taotluses ka kulude, riskide, kasude ja tulemuste jagamist ja levitamist. Taotluses kirjeldatut rakendab taotleja hanke korraldamisel vastavates dokumentides.

Eelnõu §-s 6 sätestatakse vaide esitamise õigus ning vaideorgan. Rakendusüksuse toimingu või otsuse peale võib esitada vaide vastavalt struktuuritoetuse seaduse §-le 51. Rakendusüksuse vaiet lahendab rakendusasutus. Kui rakendusüksuse toimingu või otsuse peale esitatakse vaie, tuleb see esitada rakendusüksuse kaudu rakendusasutusele. Vaiet lahendatakse haldusmenetluse seadusega. Vaideotsus toimetatakse vaide esitajale kätte elektrooniliselt.

**2. peatükk**

**Toetatavad tegevused, kulude abikõlblikkus ja toetuse määr**

Peatükk sätestab määrusega toetatavad tegevused, abikõlblikud kulud, projekti abikõlblikkuse perioodi, toetuse piirsumma ja -määra ning nendega seotud tingimused.

Eelnõu § 7 nimetab toetatavad tegevused. Toetust antakse tegevustele, mis on kooskõlas toetuse andmise eesmärkidega ning mis panustavad eelnõus nimetatud tulemuste ja väljundite saavutamisse. Toetust antakse hankega innovaatiliste lahenduste ostmiseks, kuid lisaks on taotlejal võimalus taotleda toetust ka tugitegevusteks, mis on vajalikud nimetatud hanke korraldamiseks. Hankega tellitavate tegevuste all on silmas peetud kaubandusliku lõpptoote hankimist, kuid vastavalt vajadusele sealhulgas ka TA tegevusi. Hankega tellitavate tegevuste kulusid teevad pakkujatena hankes osalevad ettevõtjad, hanke tugitegevuse kulusid teevad ennekõike hankijad ehk käesoleva määruse kontekstis taotlejad. Lisaks on abikõlblikud pakkuja tehtavad tegevused seoses pakkumuse koostamisega.

Hanke tugitegevused, mis on vajalikud, et innovatsiooni toetavat hanget läbi viia (nn hankija kulud):

1. valdkonna-, tehnoloogia-, ja intellektuaalomandispetsiifilise ning hankeõigusalase nõuandeteenuse tellimine, nagu projektis kavandatava hanke planeerimise ja korraldamise võimekusega seotud teenuse tellimine ning ekspertide kaasamine;
2. projekti korraldamiseks ja juhtimiseks vajalike personalikulude tegemine. Ennekõike on siin silmas peetud projektijuhi teenuse kasutamist.

Innovatsiooni toetava hanke objekt ehk hankega pakkujalt ostetavad asjad, teenused või lahendused (nn pakkuja kulud):

* 1. ideekavand;
	2. teostatavusuuring;
	3. rakendusuuring;
	4. tootearendus;
	5. innovaatiline toode, teenus või lahendus.

Kuigi toetatavate tegevuste hulgas on ka TA-tegevuse hankimise ning ideekonkursi korraldamise võimalus, tuleb tähelepanu pöörata meetme peamisele eesmärgile, milleks on innovatsiooni edendava hanke toetamine. See tähendab, et lähtuvalt §-s 4 defineeritud mõistest „innovatsiooni toetav hange“ peab toetatava hanke tulemuseks olema innovaatiline toode, teenus või lahendus. Kui sellise toote, teenuse või lahenduse pakkumiseks on tarvilik teatud TA-tegevus (nt vastavuskatsetused), siis on see tegevus abikõlblik, ainult TA-tegevuse (nt rakendusuuring) hankimine ilma valmiva uudse lahenduseta ei ole abikõlblik. Toetatavate tegevuste sisu lähtub konkreetse projekti vajadustest.

Eelnõu § 8 määratleb abikõlblikud kulud ja nendega seotud tingimused. Abikõlblikud on taotluse rahuldamise otsusega kinnitatud tegevuste täitmiseks vajalikud kulud, mis vastavad Vabariigi Valitsuse 1. septembri 2014. a määruse nr 143 „Perioodi 2014–2020 struktuuritoetusest hüvitatavate kulude abikõlblikuks lugemise, toetuse maksmise ning finantskorrektsioonide tegemise tingimused ja kord“ (edaspidi *ühendmäärus*) §-s 2 ning käesolevas määruses sätestatud tingimustele. Abikõlblik kulu peab olema tasutud projekti abikõlblikkuse perioodil või 45 kalendripäeva jooksul pärast projekti abikõlblikkuse perioodi lõppu. Projekti abikõlblikud kulud on eelnõu tekstis seotud toetatavate tegevustega, tuues abikõlblikud kulud välja tegevuste lõikes.

Hanke tugiteenuse kulud: hanke ettevalmistamiseks ja korraldamiseks vajalikud valdkonna-, tehnoloogia- või intellektuaalomandispetsiifilise, hankeõigusalase või projektijuhtimisalase nõustamisteenuse kulud ja ekspertide tasu; uuringu, analüüsi ja hindamise kulud; seminari ja töötoa kulud; projekti täideviimisega otseselt seotud personali kulud; projekti tulemusest teavitamise ja selle levitamise kulud. Uuringuid, hindamisi ja analüüse võib olla tarvis nii seoses hanke ettevalmistamisega (nt turuanalüüs) kui ka hanke korraldamise ja sellele järgneva lepingu täitmisega (nt ekspertide kaasamine hankepakkumuste hindamisel). Seminare ja töötubasid võin olla tarvis korraldada turuanalüüsi raames (turudialoogid).

Hankega sisseostetav toode, teenus või lahendus ja sellega otseselt seotud kulud: auhinna või osalemistasu kulud, TA tegevuse nagu teostatavusuuringu, eeluuringu, rakendusuuringu, tootearenduse, vastavuskatsetuse, katseprojekti, prototüübi jms valmistamise kulud, materjali, tarviku, töövahendi, varustuse ja samalaadse toote kulud ulatuses, mil neid kasutatakse projektiga seotud tegevuse täitmiseks; vajadusel intellektuaalse omandi kulud; innovaatilise kaubandusliku toote, teenuse või lahenduse ostmise kulud. TA tegevuse kulude hulka liigitub ka personalikulu. Abikõlblik on pakkujate poolt pakutavate lahenduste väljatöötamise kulu auhindade andmise või osalemistasu maksmisena, mida on võimalik kasutada nii kommertskasutusele eelnevas hankes, ideekonkursil, võistlevas dialoogis jm. Nimetatud kululiigi eesmärk on võimaldada vajadusel pakkumuse tegemisega seotud kulude hüvitamist pakkujale.

Käibemaks ei ole abikõlblik, välja arvatud, kui Euroopa Parlamendi ja nõukogu määruse (EL nr 1303/2013 artikli 69 lõike 3 punkti c kohaselt ei ole käibemaks käibemaksuseaduse alusel tagasi saadav.

Eelnõu §-s 9 määratletakse projekti abikõlblikkuse periood. Projekti abikõlblikkuse periood on taotluse rahuldamise otsuses määratud ajavahemik, millal projekti tegevus algab ja lõppeb ning projekti teostamiseks vajalikud kulud tekivad. Projekti abikõlblikkuse periood algab taotluse rakendusüksusele esitamise kuupäevast või taotluses märgitud ja taotluse rahuldamise otsuses sätestatud hilisemast kuupäevast ning lõpeb taotluses märgitud ja taotluse rahuldamise otsuses sätestatud kuupäeval, kuid mitte hiljem kui 31. augustil 2023. a. Projekti abikõlblikkuse periood on maksimaalselt 24 kuud. Toetuse saaja võib taotleda projekti abikõlblikkuse perioodi pikendamist abikõlblikkuse perioodi jooksul ühe korra ja maksimaalselt kuue kuu võrra. Projekt loetakse lõppenuks, kui rakendusüksus on lõpparuande kinnitanud ja toetuse saajale lõppmakse välja maksnud ehk kui hange on korraldatud ning hankeeseme eest, milleks kasutatakse toetust, on tasutud.

Eelnõu § 10 toob välja toetuse piirsumma ja -määra. Taotletava toetuse maksimaalne summa ühe taotluse kohta on 500 000 eurot. Toetuse maksimaalne osakaal projekti abikõlblikest kuludest on kuni 50%. Juhul, kui teostavausuuringule, rakendusuuringule või tootearendusele antav toetus on riigiabi, tuleb toetusmäära puhul lähtuda grupierandi määruse artiklist 25. Teostatavusuuringu ja rakendusuuringu puhul on abi osakaal 50% abikõlblikest kuludest ehk võrdne eelnõus sätestatud toetuse piirmääraga. Tootearenduse puhul on toetusmäärad järgnevad:

* 1. suurettevõtjast toetuse saajal kuni 25%;
	2. keskmise suurusega ettevõtjast toetuse saajal kuni 35%;
	3. väikeettevõtjast toetuse saajal kuni 45%.

Ettevõtjate määratlemisel tuleb lähtuda üldise grupierandi määruse lisas I toodud väikese- ja keskmise suurusega ettevõtja määratlusest.

Tuleb rõhutada, et riigi äriühingute puhul on tegu suurettevõtjatega, kuna grupierandi määruse lisa I kohasel ei saa ettevõtjat käsitleda VKEna, kui 25% või enam selle kapitalist või hääleõigustest on otseselt või kaudselt ühe või mitme avalik-õigusliku asutuse ainu- või ühiskontrolli all. Sellest tulenevalt kehtib sellistele hankijatele ka 25-protsendiline toetusmäär tootearenduse tellimisel.

Lisaks sätestatakse, et otseselt innovatsiooni toetava hankega sisseostetava teenuse, toote või lahenduse osakaal projekti abikõlblikest kuludest peab olema minimaalselt 75%. Selle kohaselt tuleb taotlejal arvestada, et hanke tugiteenusega seotud kulude osakaal saab olla projekti abikõlblikest kuludest kuni 25%. Omafinantseeringu määr peab katma projekti abikõlblikest kuludest selle osa, mida toetusest ei hüvitata.

**3. peatükk**

**Toetuse taotlemine ning nõuded taotlejale ja taotlusele**

Peatükis kirjeldatakse, kuidas toimub eelnõustamine ja toetuse taotlemine ning millistele nõuetele peab taotleja vastama. Lisaks on peatükis toodud nõuded osalemisteatisele, taotlusele ja taotlejale ning taotleja kohustused.

Eelnõu § 11 toob välja osalemisteatise esitamise tingimused. Enne taotluse esitamist esitab taotleja rakendusüksusele rakendusüksuse määratud tähtajaks osalemisteatise, kus selgitab projektis kavandatava hanke eesmärki, tehnoloogilist vajadust ning annab esmase teabe selle kohta, millised on turu pakutavad võimalused või turu võimekus kirjeldatud vajadust rahuldada. Osalemisteatis esitatakse rakendusüksusele e-kirjaga. Osalemisteatises esitatud teavet kasutab rakendusüksus ekspertide leidmiseks taotlust hindavasse hindamiskomisjoni. Samuti annab osalemisteatis infot täiendava turuanalüüsi või turudialoogi teostamise vajaduse ja määra üle. Lisaks nähtub osalemisteatisest, kes on hankiv organisatsioon. Selle alusel tuleb rakendusüksusel vajadusel analüüsida riigiabi tingimusi toetuse taotlemisel. Rakendusüksus kinnitab osalemisteatise vormi, mis taotleja täidetud kujul ei ole pikem kui kaks lk. Osalemisteatist ei hinnata ning sellele ei rakendata vastavushindamise protseduuri, kuid osalemisteatise esitamine on üks toetuse taotlemise eeltingimus.

Eelnõu § 12 toob välja eelnõustamise ja toetuse taotlemise tingimused. Toetuse taotlemiseks tuleb eelnevalt esitada osalemisteatis ning osaleda rakendusüksuse korraldatud eelnõustamisel. Eelnõustamise eesmärk on anda taotleja kavandatavale projektile ja selles sisalduvatele tegevustele ja nende teostatavusele soovitusi, vajadusel käsitletakse eelnõustamisel ka riigiabi küsimusi. Eelnõustamisel ei koostata haldusakte ning antud seisukoht ei ole rakendusüksusele hilisemas menetluses siduv ning on taotlejale soovituslik. Eelnõustamine peab olema läbitud hiljemalt kaks tööpäeva enne taotluste esitamise tähtaega. Toetuse taotlemiseks tehakse taotlusvoor, mille avamisest, rahastamise eelarvest ja taotluse vastuvõtmise perioodist annab rakendusüksus teada oma veebilehel. Taotlus esitatakse rakendusüksuse e-teeninduse kaudu rakendusüksuse kinnitatud taotlusvormil ning rakendusüksuse määratud tähtajaks. Taotlus peab olema taotleja esindusõigusliku isiku digiallkirjaga.

Eelnõu §-s 13 sätestatakse nõuded taotlejale. Vastavalt eelnõu tingimustele saab toetuse taotleja olla hankija mõistele ja määruse tingimustele vastav isik. Lisaks peab taotleja vastama Vabariigi Valitsuse 21. augusti 2014. a määruse nr 133 „Perioodi 2014–2020 struktuuritoetuse taotlemise ja taotluste menetlemise nõuded ja tingimused toetuse andmise tingimuste määruse kehtestamiseks” (edaspidi *taotluste menetlemise määrus*) §-des 2 ja 3 sätestatud nõuetele ning taotlejal peavad olema vahendid projekti omafinantseerimiseks vastavalt määruses sätestatud piirmäärale ja tingimustele. Juhul, kui taotleja saab riigiabi või vähese tähtsusega abi, peab ta vastama vastavalt VTA määruses või üldise grupierandi määruses sätestatud tingimustele.

Eelnõu §-s 14 tuuakse välja taotleja kohustused.

Eelnõu §-s 15 sätestatakse nõuded taotlusele. Taotlus peab vastama määruse eesmärkidele ning panustama määruses nimetatud tulemustesse ja väljunditesse. Taotluses sisalduv projekt peab panustama nutika spetsialiseerumise kasvualade eesmärkidesse. Vastavad eesmärgid sätestab Eesti Arengufond ning EAS avalikustab need oma veebilehel. Taotlus peab lisaks taotluste menetlemise määruses sätestatule vastama järgmistele nõuetele: toetust taotletakse eelnõus nimetatud tegevuseks, ennekõike innovaatilise lahenduse hankimiseks, kuid võimalik on taotleda toetust ka hanke korralduseks vajalikele tugitegevustele; taotletud toetuse suurus ei ületa eelnõus nimetatud toetussummat samas nimetatud tingimustel; projekti eelarve sisaldab nõutaval määral omafinantseeringut. Kuivõrd innovatsiooni toetava hanke läbiviimine on nn tavahankega võrreldes keerukam ning vajab läbivat projektijuhtimist (vt joonis 1), on oluline, et projektil oleks projektijuht. Lisaks taotluste menetlemise määruses sätestatule peab taotlus sisaldama järgmisi andmeid ja dokumente: turuanalüüs, mis vastab rakendusüksuse sätestatud tingimustele; projektijuhi ja projektimeeskonna liikmete, kes otseselt panustavad projekti tegevuse korraldusse, elulookirjeldused; kui taotleja on mitu hankijat ehk korraldatakse ühishange, siis selle liikmete koosseis. Turuanalüüsi tingimused avalikustab rakendusüksus enda veebilehel hiljemalt taotlusvooru tähtpäeval. Ühishankijate puhul esindab üks hankija taotluse esitamisel kõiki ühishankes osalevaid hankijaid ning lähtub määruses sätestatud nõuetest taotlejale.

**4. peatükk**

**Taotluse menetlemine**

Peatükis kirjeldatakse taotluse menetlemise protsessi ning taotluse valikukriteeriume ning hindamise korda.

Eelnõu § 16 kirjeldab taotluse menetlusprotseduuri. Antud eelnõu paragrahvis sätestatakse taotluse menetlusprotsessi käigus rakendusüksuse läbiviidavad tegevused ja tähtajad ning nendega kaasnevad tingimused, näiteks tähtaegade pikendamisel.

Eelnõu § 17 sätestab taotlusvoorus taotleja ja taotluse nõuetele vastavaks tunnistamise tingimused. Antud eelnõu paragrahvis sätestatakse taotluse ja taotleja nõuetele vastavaks tunnistamise tingimused ning rakendusüksuse vastavad tehtavad tegevused.

Eelnõu § 18 sätestab taotluse hindamise korra ja valikukriteeriumid. Nõuetele vastavaks tunnistatud taotlust hinnatakse. Rakendusüksus moodustab taotluste hindamiseks hindamiskomisjoni ning kaasab hindamisprotsessi erialaeksperte (vajadusel rahvusvahelisi). Hindamiskomisjoni moodustamise ja koosseisu peab rakendusüksus eelnevalt kooskõlastama rakendusasutusega. Detailne valikumetoodika ja hindamiskomisjoni koosseis tehakse kättesaadavaks rakendusüksuse veebilehel. Taotlust hindab hindamiskomisjon skaalal 0–4. Taotluse hindamisel antud koondhinne moodustub valikukriteeriumidele antud hinnete kaalutud keskmisest. Hindamise tulemusena võrdse tulemuse saavutanud taotluste puhul eelistatakse suurema omafinantseeringuga projekti. Võrdse omafinantseeringumäära puhul eelistatakse projekti, mis on saanud kõrgema hinde valikukriteeriumis nr 1 (projekti põhjendatus ning mõju hankijale).

Valikukriteeriumide väljatöötamisel on arvestatud nõudluspoole instrumendi spetsiifikat ehk vajadust hinnata nii nõudlus- kui ka võimaluste piires pakkumispoolt. Lisaks on kasutatud parimat teadmist sellest, millised on innovatsiooni toetava hanke kriitilised edutegurid. On ka kasutatud Euroopa Komisjoni juhendit 10 olulisima aspekti kohta innovatsiooni toetava hanke korraldamisel[[26]](#footnote-26). Juhendis rõhutatakse hanget ettevalmistava faasi olulisust (projekti läbimõeldus ja hankija motivatsioon) ning turuanalüüsi ja -dialoogi ehk hankija interaktsiooni turuga ning ennekõike potentsiaalse pakkujaga. Valikukriteeriumidest kaalukaim on kriteerium nr 1, kuna innovatsiooni toetava hanke õnnestumise tõenäosust suurendab hankija selgelt väljendatud motivatsioon hanke eesmärgiks oleva probleemi lahendamisel. Hankija motivatsiooni on võimalik hinnata projekti kvaliteedi ning projekti mõju hankijale ja tema valdkonnale, kaudu. Kuna käesoleva määruse eelnõu eesmärk on nõudluspoole kaudu mõjutada pakkumispoolt ehk turgu, siis on projekti hindamisel oluline hinnata ka pakkumispoolt (valikukriteerium nr 2), mis on osakaalult teine kaalukam kriteerium. Kokkuvõttes on innovatsiooni toetava hanke eesmärk mõjutada kõigi asjakohaste turuosaliste, ennekõike hankija ja pakkuja käitumist, ning luua neile võimalusi uudsete lahenduste väljatöötamiseks. Seetõttu tuleb hinnata turupotentsiaali ning turutrendi.

Valikukriteeriumid:

1. projekti põhjendatus ning mõju hankijale (40% koondhindest) – hinnatakse projekti panust meetme nende eesmärkide täitmisse, mis keskenduvad hankijale ja tema võimekuse arendamisele ehk targema tellija tekitamisele. Hinnatakse projekti eesmärgipüstituse põhjendatust, sealjuures innovatsiooni toetava hanke korraldamise vajadust ja selle asjakohasust seatud probleemi lahendamiseks; projekti ülesehituse loogikat, tegevuse vastavust planeeritud eesmärgile ja ajakava realistlikkust. Aluse projekti põhjendusse annab ka turuanalüüs (nt hangitava tegevuse, hanke etappide ja hankeviisi planeerimisel), mis tähendab, et antud kriteeriumi all hinnatakse ka kaudselt hankija turuteadlikkust. Lisaks hinnatakse projekti kasutegurit hankija jaoks ning laiemat projekti mõju hankija valdkonnale. Esimesel juhul peab olema välja toodud, milles seisneb innovaatilise lahenduse eelis nn tavalahenduse ees (ressursside kokkuhoid, suurem kasutajamugavus lõppkasutaja jaoks vms). Teisel juhul on oluline selgitus, kas ja kuivõrd lahendatakse hankega probleemi, millel on laiem ühiskondlik mõju;
2. projekti mõju turule (30% koondhindest) – hinnatakse projekti mõju meetme nende eesmärkide täitmisse, mis keskenduvad ettevõtjale ja turule. Hinnatavas projektis tuleb taotlejal turuanalüüsi põhjal selgitada, kas ja milline on turu võimekus ja valmisolek hankijale vajalikku lahendust pakkuda. Turu võimekusest ja valmisolekust sõltub näiteks, kas hankijal tuleb tellida TA tegevusi, kui jah, siis millised ning millistel tingimustel, millises mahus jne. Hankijal tuleb turuanalüüsi käigus tuvastada potentsiaalsed pakkujad. Lisaks hinnatakse, kuivõrd on selgitatud valdkondlikku turutrendi ning hanke aluseks oleva probleemi päevakajalisust, mis annab aluse hinnata probleemi turupotentsiaali uute kliendi leidmisel;
3. projekti eelarve (10% koondhindest) – hinnatakse nii planeeritud tegevuste kuluefektiivsust eesmärgi saavutamiseks kui ka eelarve üldist realistlikkust ja mõistlikkust;
4. taotleja võimekus projekti täita (20% koondhindest) – hinnatakse taotleja oskust ja pädevust, mis on vajalikud projekti elluviimiseks. Lisaks hinnatakse riskijuhtimise võimekust. Taotleja pädevuse hindamisel on üks allikas projektiga seotud personali elulookirjeldused.

Seirekomisjoni üldine valikukriteerium 1 (projekti mõju meetme eesmärkide saavutamisse) sisaldub käesoleva määruse eelnõu valikukriteeriumides 1 ja 2. Kuna meetme eesmärk on kaheosaline, nagu eespool selgitatud, siis on vajalik hinnata projekti panustamist eraldi nõudluse (hankija) ja pakkumisega (ettevõtja) seotud eesmärki. Seirekomisjoni üldine valikukriteerium 2 (projekti põhjendatus) sisaldub käesoleva määruse eelnõu valikukriteeriumis 1. Seirekomisjoni valikukriteeriumidele 3 (projekti kuluefektiivsus) ja 4 (toetuse saaja suutlikkus projekti täita) vastavad käesoleva määruse eelnõu valikukriteeriumid 3 ja 4. Kuna projekti mõju läbivatele teemadele ei ole toetuse andmise tingimuste iseloomu arvestades asjakohane, siis antud kriteeriumit projekti hindamisel ei arvestata.

Eelnõu § 19 sätestab taotluse rahuldamise või rahuldamata jätmise tingimused. Taotluse rahuldamise kohta teeb rakendusüksus taotluse rahuldamise otsuse. Taotluse rahuldamata jätmise korral teeb rakendusüksus taotluse rahuldamata jätmise otsuse. Rahuldamisele kuulub nõuetele vastav taotlus, mis on projekti valikukriteeriumide alusel saanud koondhindeks vähemalt 2,50, iga kriteeriumi lõikes vähemalt 2,00 ning mis ei ületa taotlusvooru eelarvet, arvestades paremusjärjestust.

Eelnõu §-s 20 nähakse ette taotluse osaline või kõrvaltingimusega rahuldamise kord. Rakendusüksus rahuldab taotluse täielikult, osaliselt või kõrvaltingimusega. Taotluse võib osaliselt rahuldada lisaks taotluste menetlemise määruses sätestatule juhul, kui toetust on osaliselt taotletud tegevustele või kulude katteks, mis ei ole abikõlblikud või projekti täitmise seisukohast olulised või põhjendatud, või kui projekti tulemus on saavutatav ka osalise toetusega. Taotluse võib kõrvaltingimusega rahuldada vastavalt taotluse menetlemise määruses sätestatule või muul põhjendatud juhul, näiteks võib sätestada turuanalüüsi täiendamise kohustuse.

Eelnõu § 21 sätestab taotluse rahuldamise otsuse muutmise ja kehtetuks tunnistamise korra. Taotluse rahuldamise otsust võib muuta nii rakendusüksuse algatusel kui ka toetuse saaja vastavasisulise kirjaliku taotluse alusel taotluste menetlemise määruses sätestatud tingimustel ja korras. Eraldi tuleb välja tuua, et toetuse saaja on kohustatud taotlema taotluse rahuldamise otsuse muutmist, kui muutub oluliselt tegevus, mis on otseselt seotud või mõjutab projekti täitmist. Oluline muutus on näiteks muutus tegevuste iseloomus, hanke korraldamise viisis või toetuse summa suurenemine. Taotluse rahuldamise otsust võib vajadusel tagasiulatuvalt muuta. Rakendusüksus otsustab taotluse rahuldamise otsuse muutmise 20 tööpäeva jooksul pärast vastavasisulise taotluse saamist.

**5. peatükk**

**Aruannete esitamine ja toetuse maksmise tingimused**

Peatükis kirjeldatakse toetuse kasutamisega seotud aruannete esitamise korda ja toetuse maksmise tingimusi.

Eelnõu § 22 sätestab toetuse kasutamisega seotud aruannete esitamise korra. Toetuse saaja esitab rakendusüksusele:

* 1. vahearuande, mis sisaldab vähemalt projekti vastava perioodi tegevuste kirjeldust ja teavet edusammude kohta projekti eesmärgi saavutamisel, ning
	2. lõpparuande, mis sisaldab vähemalt kogu projekti peamiste tegevuste kirjeldust ja teavet projekti eesmärgi saavutamisest. Lõpparuanne tuleb esitada 30 tööpäeva jooksul pärast projekti abikõlblikkuse perioodi lõppu.

Rakendusüksus kehtestab aruannete vormid ja avalikustab need oma veebilehel. Aruandlusperioodi pikkuse ja aruannete esitamise tähtajad sätestab rakendusüksus taotluse rahuldamise otsuses. Aruandeperioodi minimaalne pikkus on kuus kuud. Rakendusüksus kinnitab või lükkab tagasi vahe- ja lõpparuande hiljemalt 30 tööpäeva jooksul selle rakendusüksuses registreerimisest.

Eelnõu § 23 sätestab toetuse maksmise tingimused. Toetuse maksmine koosneb rakendusüksusele maksetaotluse esitamisest, selle menetlemisest ja toetuse maksmisest. Toetust makstakse vastavalt ühendmääruses sätestatule. Taotleja esitab maksetaotluse rakendusüksuse e-teeninduse kaudu taotluse rahuldamise otsuses sätestatud tähtaegadel, kuid mitte sagedamini kui kord kvartalis. Toetust makstakse tegelike kulude alusel ja pärast abikõlbliku kulu tekkimist ja maksmist. Antud paragrahvis sätestatakse väljamaksetel esitatavad dokumendid ning väljamaksetele eelnevad rakendusüksuse tegevused ja tähtajad.

**6. peatükk**

**Toetuse saaja ning rakendusüksuse õigused ja kohustused**

Peatükis kirjeldatakse toetuse saaja õigusi ja kohustusi, rakendusüksuse õigusi ja kohustusi ning sätestatakse finantskorrektsioonide tegemise alused.

Eelnõu § 24 sätestab struktuuritoetuse seadusest tulenevad toetuse saaja kohustused. Lisaks neile peab toetuse saaja järgima projektis kavandatava hanke korraldamisel vastavalt riigihangete seadust või TAI raamistiku punktides 32 ja 33 sätestatut ja struktuuritoetuse seaduse §-s 26 kehtestatud nõudeid. Toetuse saaja kohustustest tuleb eraldi mainida kohustust kooskõlastada hankedokumentide kavandid eelnevalt rakendusüksusega, et tagada taotluses esitatu üle kandumine innovatsiooni toetava hanke korralduslikesse dokumentidesse.

Eelnõu § 25 toob välja toetuse saaja õigused. Toetuse saajal on õigus saada rakendusüksuselt teavet ja selgitusi, mis on seotud õigusaktides sätestatud nõuete ja toetuse saaja kohustustega. Lisaks on toetuse saajal õigus ärakuulamisele struktuuritoetuse seaduses nimetatud juhtudel.

Eelnõu § 26 sätestab rakendusüksuse kohustused ja õigused. Lisaks struktuuritoetuse seaduses sätestatule on rakendusüksusel näiteks kohustus edastada taotlejale või toetuse saajale tema suhtes vastuvõetud otsus kolme tööpäeva jooksul otsuse tegemisest, kontrollida projekti täitmist, säilitada riigiabi ja vähese tähtsusega abi andmisega seotud andmeid ja teavitada rakendusasutust toetuse kasutamise takistusest. Rakendusüksusel on õigus näiteks nõuda taotluses sisalduva projekti kohta täiendavate andmete ja dokumentide esitamist ja keelduda toetuse väljamaksmisest, kui toetuse saaja majanduslik olukord on selliselt halvenenud, et toetuse kasutamine või projekti täitmine on ohustatud.

Eelnõu § 27 sätestab, et finantskorrektsioone kohaldatakse vastavalt struktuuritoetus seaduse 3. peatüki 12. jaole ja ühendmääruse 4. peatükis sätestatule. Eelnõu mõistes on finantskorrektsioon toetuse andmise üksikotsuses – toetuse taotluse rahuldamise otsuses, käskkirjas, rahastamisvahendi rakendamislepingus või ühises tegevuskavas – nimetatud toetuse vähendamine või tühistamine. Vähendatav summa saadakse toetuse andmise üksikotsuses märgitud toetuse protsendi alusel.

**3. Eelnõu vastavus Euroopa Liidu õigusele**

Käesoleva määruse eelnõu aluseks on struktuuritoetuse seadus ja selle alusel kehtestatud Vabariigi Valitsuse määrused. Käesoleva määruse eelnõu on kooskõlas järgmiste ELi määrustega:

1. Euroopa Parlamendi ja nõukogu määrus (EL) nr 1303/2013, millega kehtestatakse ühissätted ühisesse strateegilisse raamistikku kuuluvate fondide – Euroopa Regionaalarengu Fondi, Euroopa Sotsiaalfondi, Ühtekuuluvusfondi, Maaelu Arengu Euroopa Põllumajandusfondi ja Euroopa Merendus- ja Kalandusfondi – kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006;
2. Euroopa Parlamendi ja nõukogu määrus (EL) nr 1301/2013, 17. detsember 2013, mis käsitleb Euroopa Regionaalarengu Fondi ja majanduskasvu ja tööhõivesse investeerimise eesmärgiga seonduvaid erisätteid ning millega tunnistatakse kehtetuks määrus (EÜ) nr 1080/2006;
3. Euroopa Komisjoni määrus (EL) nr 1407/2013, milles käsitletakse ELi toimimise lepingu artiklite 107 ja 108 kohaldamist vähese tähtsusega abi suhtes;
4. Euroopa Komisjoni määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks.

**4. Määruse mõjud**

Määrusel puudub oluline mõju vastavalt hea õigusloome ja normitehnika eeskirja § 46 lõike 1 punktides 1, 2, 5, 6 ja 7 sätestatule. Määrusel on toetav mõju majandusele, luues ja arendades innovaatiliste lahenduste turgu nõudluspoole arendamise kaudu. Määrusel on mõju elu- ja looduskeskkonnale nutika spetsialiseerumise kasvuala – ressursside efektiivsem kasutamine– kaudu. Määrusel on mõju riigiasutuste ja kohalike omavalitsuste korraldusele, mis puudutab avaliku sektori hangete läbiviimist innovaatiliste lahenduste hankimiseks. Määruse eesmärk on võimaldada teiste hankijate hulgas riigiasutustel ja kohalikel omavalitsustel korraldada innovaatiliste lahenduste hankimist ja saada nii hanke tugiteenuseks kui ka hangitava lahenduse ostmiseks toetust.

Määruse jõustumisel ja taotluse esitamisel ning selle rahuldamisel rakendusüksuses toimub õppimisprotsess nii hankivas kui ka pakkuvas organisatsioonis selles osas, kuidas ja mida targemalt hankida ning kuidas uudset lahendust arendada ja pakkuda. Õppimisprotsessi tulemiks on tegelikkuses korraldatav hange, millega hangitakse avaliku sektori asutusele või selle valdkonnale vajalikku lahendust. Kuivõrd määruses sätestatu kohaselt tuleb kasud ja hüved jagada selliselt, et näiteks hankega tekkinud intellektuaalomand jääb pakkuvale ettevõttele, siis on sel moel ettevõttel võimalik kõnealust lahendust ka uutele klientidele pakkuda.

Kuna toetuse andmise tingimusi on kavas esimese taotlusvooruga piloteerida, jälgides sealjuures tulemust ja mõju, on tõenäoline toetuse andmise tingimuste kohendamine piloteerimisest saadud teadmise alusel.

**5. Määruse kooskõla seirekomisjoni valikukriteeriumidega**

1. Projekti mõju meetme eesmärkide saavutamisele

Projekti mõju meetme eesmärkide saavutamisele hinnatakse valikukriteeriumis 1 ja 2 (§ 18 lõige 7 punktid 1 ja 2). Määruse mõju meetme eesmärkide saavutamisele on kirjeldatud seletuskirja 4. peatükis.

1. Projekti põhjendatus

Projekti põhjendatust hinnatakse valikukriteeriumis 1 (§ 18 lõige 7 punkt 1).

1. Kuluefektiivsus

Projekti kuluefektiivsust hinnatakse valikukriteeriumis 3 (§ 18 lõige 7 punkt 3).

1. Toetuse saaja suutlikkus projekti täita

Toetuse saaja suutlikkust projekti täita hinnatakse valikukriteeriumis 4 (§ 18 lõige 7 punkt 4).

1. Määruse mõju läbivatele teemadele:
	1. Keskkonnahoid ja kliima: määrusel on mõju keskkonnahoiule ja kliimale nutika spetsialiseerumise kasvuala – ressursside efektiivsem kasutamine – kaudu.
	2. Võrdsed võimalused: kui taotletava projekti eesmärk on keskenduda problemaatikale võrdsete võimaluste tagamise valdkonnas ning projekt vastab määruses sätestatud tingimustele ning kuulub rahuldamisele, panustab projekt antud läbivasse teemasse.
	3. Infoühiskond: määrusel on mõju infoühiskonnale nutika spetsialiseerumise kasvuala – IKT kasutamine horisontaalselt – kaudu.
	4. Regionaalareng: määrusel ei ole mõju regionaalarengule.
	5. Riigivalitsemine: määrusel on mõju riigivalitsemisele, kuna määruse eesmärk on kasvatada avalikku raha kasutavast organisatsioonist targem tellija. Määruse eesmärgil, mis on hankimise keskne, on eeldatav kaudne mõju ka teistele valitsemisvaldkondadele, kuna targem tellimine eeldab strateegilist juhtimist, põhjalikku planeerimist ja teadmispõhist otsustamist, rääkimata vastava teadmise, oskuse ja pädevuse arengust.

**6. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse „Innovatsiooni edendavate hangete toetamise tingimused“ raames antavate toetuste eelarve on 17 994 500 eurot. Määrusega nõutud kohustusliku omafinantseeringu tagab toetuse saaja. Määruse rakendamiseks vajalikud tegevused korraldab ja vastavad kulud kannab rakendusüksus. Määrusega on tegevuste kaudu seotud ettevõtlusministri käskkiri „Toetuse andmise tingimused innovatsiooni hankimist toetavate tegevuste arendamiseks“, mis reguleerib elluviija (Ettevõtluse Arendamise Sihtasutus) tegevusi, mille eesmärk on tõsta sihtrühmas innovatsiooni toetava hanke alast teadlikkust, pädevust, oskust ja teadmist. Käskkirja eelarve on 2 005 500 eurot. Määruse ja käskkirja eelarved kokku on 20 000 000 eurot.

**7. Määruse jõustumine**

Määrus jõustub üldises korras.

**8. Määruse kooskõlastamine, huvirühmade kaasamine ja avalik konsultatsioon**

Määruse eelnõu esitatakse kooskõlastamiseks eelnõude infosüsteemi EIS kaudu kõigile ministeeriumitele ja Riigikantseleile. Arvamuse avaldamiseks esitatakse eelnõu Ettevõtluse Arendamise Sihtasutusele. Määruse eelnõu on arutatud nutika spetsialiseerumise töörühmas (14.01.2016), nutika spetsialiseerumise juhtkomitees (21.01.2016), valdkondlikus komisjonis (27.01.2016) ning ettevõtlusministri 04.02.2016. käskkirjaga nr 16-0042 „Innovatsiooni toetavate avaliku sektori hangete juhtrühma moodustamine“ loodud innovatsiooni toetavate hangete juhtrühmas (04.02.2016). Toetuse andmise tingimuste väljatöötamisse on olnud kaasatud ennekõike Ettevõtluse Arendamise Sihtasutus ja Arengufond. Alust ja ettepanekuid on kogutud Arengufondiga koostöös korraldatud fookusgruppides. Lisaks on tingimuste väljatöötamisse nõustajana olnud kaasatud välisekspert dr. Jari Romanainen.

Liisa Oviir

ettevõtlusminister

1. Riigikontrolli audit „Innovatsiooni toetusmeetmete mõju ettevõtete konkurentsivõimele“ (2014). [↑](#footnote-ref-1)
2. Näiteks „Progress Made in Implementing the OECD Recommendation on Enhancing Integrity in Public Procurement“, OECD, 2012. [↑](#footnote-ref-2)
3. „Government at a glance 2015“, ptk 9. „Public procurement“, OECD. [↑](#footnote-ref-3)
4. <http://ec.europa.eu/invest-in-research/pdf/download_en/aho_report.pdf> (26.01.2016). [↑](#footnote-ref-4)
5. Euroopa Majandus- ja Sotsiaalkomitee arvamus teemal „Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Kommertskasutusele eelnevad hanked: Innovatsiooni kiirendamine jätkusuutlike ja kõrgekvaliteediliste avalike teenuste tagamiseks Euroopas””, *KOM(2007) 799 lõplik,* (2009/C 100/02). [↑](#footnote-ref-5)
6. Vastavalt Euroopa parlamendi ja nõukogu direktiivile 2014/24/EL; eelnõu on kättesaadav eelnõude infosüsteemis <http://eelnoud.valitsus.ee/main> (26.01.2016). [↑](#footnote-ref-6)
7. Teatis ja sellele lisatud talituse töödokument, KOM(2007) 799 (lõplik), 14.12.2007. [↑](#footnote-ref-7)
8. „Riigihanke valdkonna kaardistamine innovaatiliste ja keskkonnahoidlike riigihangete ning ühishangete edendamiseks“ (2012). Tellija: Riigikantselei. Teostaja: TÜ sotsiaalteaduslike rakendusuuringute keskus RAKE. [↑](#footnote-ref-8)
9. „Feasibility Study for the Design and Implementation of Demand-Side Innovation Policy Instruments in Estonia“, raport I ja raport II (2014). Tellija: Majandus- ja Kommunikatsiooniministeerium. Teostaja: Technopolis Group Eesti, Manchester Institute of Innovation Research. [↑](#footnote-ref-9)
10. Developing an evaluation and progress methodology to underpin the intervention logic of the Action Plan to Boost Demand for European Innovations.“ (2013). Tellija: Euroopa Komisjon. Teostaja: Technopolis Group. [↑](#footnote-ref-10)
11. „Demand-side Innovation Policies“ OECD (2011), <http://dx.doi.org/10.1787/9789264098886-en> (26.01.2016). [↑](#footnote-ref-11)
12. „How to support SME Policy from Structural Funds. Public Procurement as a Driver of Innovation in SMEs and Public Services“ (2014). [↑](#footnote-ref-12)
13. „Innovation Procurement: The power of the public purse“ EU funded projects in the ICT domain (2014). [↑](#footnote-ref-13)
14. „Public procurement of Innovation Policy Framework“, Rijkswaterstaat (2014) <https://staticresources.rijkswaterstaat.nl/binaries/Factsheet%20Policy%20Framework%20-%20Public%20Procurement%20of%20Innovation_tcm21-36762.pdf> (26.01.2016). [↑](#footnote-ref-14)
15. Näiteks Austria, Taani, Soome, Holland, Suurbritannia. [↑](#footnote-ref-15)
16. Käesolevas määruses ja seletuskirjas on mõistete tasandil võrdsustatud „ettevõtja“ ja „ettevõte“. Mõiste sisustamisel lähtutakse äriseadustikus sätestatud äriühingu määratlusest. [↑](#footnote-ref-16)
17. Rakenduskava väljundnäitajas kasutatud väljend „tutvustanud turu jaoks“ tähendab „turustatud“. [↑](#footnote-ref-17)
18. Lisainfo: <https://riigihanked.riik.ee/lr1/web/guest/hankija-maaratlus> (26.01.2016). [↑](#footnote-ref-18)
19. Allikas: riigihanke direktiiv 2014/24/EL. [↑](#footnote-ref-19)
20. Allikas: Eesti Arengufond „Nutikas spetsialiseerumine – Kvalitatiivne analüüs“, 20.02.2013, <http://www.arengufond.ee/upload/Editor/Publikatsioonid/Nutikas%20spetsialiseerumine%2020_02_2013.pdf> (26.01.2016). [↑](#footnote-ref-20)
21. Näitena tasub vaadata Hollandi regioonis Noord-Brabant korraldatud turu- ja riski analüüsi: <https://www.innovation-procurement.org/fileadmin/editor-content/Guides/PPI_Platform_Risk_Management_Guide_final.pdf>, lk 6–8 (26.01.2016).

Lisainfo riskianalüüsi kohta innovatsiooni toetavas avaliku sektori hankes: <http://ec.europa.eu/invest-in-research/pdf/download_en/risk_management.pdf> (26.01.2016). [↑](#footnote-ref-21)
22. World Trade Organization, Agreement on Government Procurement (WTO GPA) – ingl k. [↑](#footnote-ref-22)
23. Euroopa Majandus- ja Sotsiaalkomitee arvamus teemal „Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Kommertskasutusele eelnevad hanked: Innovatsiooni kiirendamine jätkusuutlike ja kõrgekvaliteediliste avalike teenuste tagamiseks Euroopas””, KOM(2007) 799 lõplik, (2009/C 100/02). [↑](#footnote-ref-23)
24. TA tegevuse sünonüümina kasutatakse ka mõistet ’uurimis- ja arendustegevus’. Inglise keelne vaste – *research and development* [↑](#footnote-ref-24)
25. WTO riigihankeid käsitleva kokkuleppe (WTO Agreement on Government Procurement) 1994 a. versioonis artikkel XV <https://www.wto.org/english/docs_e/legal_e/gpr-94_02_e.htm#articleXV> (26.01.2016). Uuendatud versioonis artikkel XIII <https://www.wto.org/english/docs_e/legal_e/rev-gpr-94_01_e.htm#articleXIII> (26.01.2016). [↑](#footnote-ref-25)
26. „Guide on dealing with innovative solutions in public procurement. 10 elements of good practice“ SEC(2007) 280. [↑](#footnote-ref-26)